Jurinová, Erika, poslankyňa NR SR (2016-09-14):
Vážený pán predsedajúci, panie kolegyne, kolegovia, dovoľte mi predstaviť alebo začať s predstavovaním návrhov zákonov alebo našich noviel, budú štyri, ktoré rôznym spôsobom pomáhajú slovenským rodinám. Už druhé volebné obdobie, to znamená, keď vládol, vládol, vládol jednofarebný blok SMER-u aj teraz, keď SMER vládne v koalícii, stále sa stretávame s tým, že na schôdze, na schôdze Národnej rady prichádzajú novely zákonov, ktoré pomáhajú mnohým skupinám, snažia sa možno zlepšiť rôzne oblasti, ale keby sme sa pozerali možno na ochranu ľudí, tak zistíme, že vyberajú si na ochranu ľudí špecifické skupiny. Je jasné, že všetci si zaslúžia ochrannú pomoc a podporu od štátu, dôležité je však, aby štát vytváral podmienky také, aby sa ľuďom na Slovensku dobre žilo. A práve posledných ix rokov vnímam, že táto pomoc – a naozaj nielen finančná pomoc – je nasmerovaná najmä na skupinu dôchodcov alebo seniorov. Vôbec im neupieram právo na zlepšenie životných podmienok, len dávam do pozornosti, že štát by sa mal už konečne zaoberať aj takými skupinami, od ktorých závisí prosperita a rozvoj v budúcnosti, a to je mladé rodiny alebo rodiny všeobecne, ktoré sa starajú o deti. Pre mňa každý jeden z vás berie ako samozrejmosť, že ak si založí rodinu, bude mať deti, môžem vás ubezpečiť, že z prieskumov, o ktorých, alebo takú celú analytiku k tomu dá kolega Vašečka, neskôr pani kolegyňa Remišová. Môžem vás ubezpečiť, že v prieskume, keď sa pýtali ľudí, koľko detí by chceli mať predtým, ako sa zosobášia alebo založia si rodinu, a potom je takmer polovičný rozdiel. Ľudia predtým, ako si zakladajú rodinu alebo idú do manželstva, uvádzajú väčší počet detí, ako pritom v skutočnosti majú, a rovnako uvádzajú v tom prieskume aj dôvody, prečo sa potom rozhodnú pre menší počet detí. Jako jeden z hlavných dôvodov sú uvedené ekonomické problémy. Môžeme dlho rozprávať o tejto oblasti, lebo naozaj nielen ekonomika podporuje rodiny v chcení mať deti, vplývajú na to, samozrejme, rôzne sociálne vplyvy, rozvoj spoločnosti, jasné, že čím je väčšia prosperita spoločnosti alebo aj rodiny, aj to na druhej strane má vplyv na to, že ľudia chcú mať menej detí, pretože si chcú viac užívať, a vplývajú na to aj rôzne možnože morálne nedokonalosti spoločnosti. Našou takou snahou v tejto oblasti je postupne predstavovať zákony alebo opatrenia, nástroje, ktoré by nazerali na slovenské rodiny z viacerých pohľadov. To znamená, dnes predstavíme dva ekonomické nástroje v podstate, ale nie, v podstate štyri ekonomické nástroje, ktoré sú zamerané na rodiny, na ľudí sociálne vylúčených, na ľudí zdravotne hendikepovaných. Veríme, že všetci títo si rovnako zaslúžia ochranu, ako aj seniori. Začnem teda predstavením hneď prvej, o návrhu zákona, je to zákon o dani z príjmov, v ktorom spolu s kolegyňami Gaborčákovou, Petruchovou a Verešovou navrhujeme veľmi jednoduchú vec. Dnes v zákone o dani z príjmov je stanovený daňový bonus na výšku 19,32 eura mesačne na každé vyživované dieťa. Toto, táto, táto suma je, samozrejme, v zákone napojená na životné minimum. To znamená, odvtedy, ako bol samotný zákon prijatý, od roku 2003, došlo k nejakému nárastu a dnes teda existuje už po započítaní zmien v životnom minime, môžeme uplatniť výšku 21,41 eur mesačne, to znamená 256,92 eur ročne na každé dieťa. Je to teda suma, o ktorú sa znižuje daňový základ. Je to teda suma, ktorá zostane reálne v rodine. Je to suma, o ktorú sa zvyšuje v podstate príjem rodiny, čistý príjem rodiny. Naším návrhom chceme dosiahnuť, aby tá pôvodná stanovená suma daňového bonusu sa zdvojnásobila a zostala pritom naviazaná na životné minimum. To znamená, že naším cieľom je, aby sa tento daňový bonus zdvojnásobil. Suma dvojnásobnej, suma daňového bonusu bude uvedená v § 33 ods. 1 zákona o dani z príjmov sumou 38,64 eura. Chceme, aby účinnosť tohto zákona nadobudla 1. januára 2017. Je to jeden z nástrojov, ktorými, si myslíme, že je potrebné stimulovať rodiny v tom, aby sa im ľahšie žilo na Slovensku. Určite neplatí pravidlo, že zdvihneme im daňový bonus a rozhodnú sa mať viac detí. Zopakujem, že na to vplýva naozaj príliš veľa faktorov, ktoré ale postupne by mala spoločnosť ovplyvňovať práve smerom k tomu, aby sa naše rodiny vzhľadom na demografiu na Slovensku rozhodovali o tom, mať viac detí. Namiesto jedného možno dve, namiesto dvoch možno tri. To je cieľom tohto zákona. Je to jeden z nástrojov. Potom v poradí vám predstavíme ďalšie. Ďakujem pekne.